钦定古今图书集成/明伦汇编/氏族典/第053卷 > 韦待价
## 钦定古今图书集成/明伦汇编/氏族典/第053卷 > 韦待价

按《唐书韦挺传》：“挺子待价，初为左千牛备身。永徽中，
江夏王道宗得罪，待价以婿贬卢龙府果毅，以疾免，
起为兰州刺史。吐蕃盗边，高宗以沛王贤为凉州大
都督，而待价为司马。俄迁肃州刺史，以功召拜右武
卫将军。仪凤三年，吐蕃复入寇，以待价检校凉州都
督，兼知镇守兵马事。召还，封扶阳侯。武后临朝，摄司”
空，护营乾陵。改天官尚书、同凤阁鸾台三品。俄为燕
然道行军大总管，御突厥。逾年还，拜文昌右相，请尽
力行阵，许之。于是拜安息道行军大总管以讨吐蕃，
进爵公。其副阎温古逗留，天大寒，待价不善抚御，师
多死，乃旋师。后怒，斩温古，流待价绣州，卒。